Versindaba » Blog Archive Nini Bennett. 'n Getekende kopie, asseblief : Versindaba
Nini Bennett. 'n Getekende kopie, asseblief
"Ek gaan jou boek bestel, maar dan moet jy dit vir my teken."
"Sal jy vir my iets voor in die boek skryf en dit teken?"
"Ek soek 'n getekende kopie, asseblief."
Dít is die versoeke wat 'n skrywer, wat pas 'n boek vrygestel het, aanhoor. Maar wat is die redes – of die dryfvere – agter die teken van 'n boek? Wat maak dit vir die koper so spesiaal, of selfs gesog?
Professionele boekversamelaars, daardie ywerige bibliofiele, ken die waardekategorieë van getekende kopieë. Laasgenoemde behels waar en wanneer die boek geteken was en aan wie die getekende kopie gerig was – en of daar 'n inskripsie voor in die boek is, aldan nie. Die skaarsste, of vraag en aanbod van 'n boek, die ikoniese status van die skrywer of ander historiese gebeure bepaal ook die waarde van so versamelaarskopie. Van die mees gesogte getekende kopieë is byvoorbeeld Where the wild things are (Maurice Sendak, $25 000); To kill a mockingbird (Harper Lee, $25 000), of A farewell to arms (Ernest Hemingway, $17, 500).
Suid-Afrikaanse lesers se oogmerk met getekende kopieë berus waarskynlik meer op die sentimentele as die finansiële waarde van 'n getekende kopie. En nie alle boekkopers is boekversamelaars nie, en die begeerte om getekende boeke te bekom is waarskynlik nader aan die besit van memorabilia. Dit is onthougoed en kosbare bêreboeke; memento's.
In The strange history of Bonnie and Clyde beweer die skrywer, Treherne, dat getekende kopieë onderliggend dieselfde logika vorm as met relieke. Die woord "relieke" hou verband met die woord "remains", en kan dui op enige vorm van fisieke oorskot of besittings wat met 'n heilige geassosieer word. Dalk moet "heilige" eerder in 'n figuurlike sin gebruik word, want musiek-, film- of sportsterre se "relieke" is ook uiters waardevol.
Binne die Christendom verwys die begrip reliek onder meer na 2 Konings 13: 20-21, waar 'n Moabietiese man in Elisa se graf begrawe is maar met die aanraking van Elisa se beendere weer lewendig geword het. Nóg so 'n voorbeeld is Handelinge 19: 11-12, waar doeke en voorskote wat in aanraking was met Paulus se vel, op hul beurt weer siekes kon genees by wyse van die bemiddeling van 'n genesende, goddelike krag. Die gebruike van relieke kom steeds volop voor onder aanhangers van charismatiese godsdiens, byvoorbeeld op die televisieprogram, Kruiskerk, word doeke met die palmafdruk van 'n betrokke pastoor (en selfaangestelde geloofsgeneser), verkoop. Dit sê nogal baie van magiese denke – of magiese objekte – en die rol van bygeloof binne geloof.
In Mei 2018 het die aartappelboer en lekeprediker, Angus Buchan, 'n gebedsaamtrek vir reën op Mitchell's Plain gehou waar hy 'n groep gangsters toegespreek het. Hy het tydens die diens van sy klere ontslae geraak en in slegs 'n T-hemp, denim en sokkies verder gepreek. Sy Bybel, baadjie, hemp, stewels en Stetson het hy aan bendeleiers uitgedeel met die opdrag dat hulle hul gawe van leierskap in diens van die Here moet stel, en nie misdaad nie. Hierdie uitdeel van Buchan se persoonlike klerasie tref mens onmiskenbaar as die oordrag van relieke (al is dit 'n grandiose gebaar). En weer eens voer magiese denke die botoon.
En van die charismatiese na die poëtiese: In Alruin beskryf H.J. Pieterse die erotiese proses as 'n gewyde of spirituele belewenis wat in herinnering geroep word deur relieke:
OU PARFUUM WAT SWAAR
in hout intrek.
Jy het uit geel herfsreën
Die rook van jou sigaret
Ons buig inmekaar,
gesmelte glas op roosglas.
In die nanag sê jy reëls
uit 'n ou vers of gebed
in die swart katedraal
van jou slaap.
Later kry ek in my bed
'n haarpatroon, 'n geur;
van 'n liefdestyd.
Bloedrelieke. Wat 'n mooi woord is dit nie! Toe Abraham Lincoln op 15 April 1865 doodgeskiet is in die Ford-teater, sou niemand kon raai hoeveel keer sy doodsklere – bloedrelieke – van hande sou verwissel nie. Hierdie bebloede hemp, jas, broek en das was op 'n kol in die betrokke teater in 'n glaskabinet toegesluit nadat Jan Publiek stukkies bebloede materiaal uit die jas geskeur en dit verder beskadig het. Die klere was op 'n stadium selfs toegesluit in die Greensboro-bankkluis; daar was duidelik angs en verwarring oor wat om met die morbiede nalatenskap te doen. 'n Ander voorbeeld is die berugte bankrowers, Clyde Barrow en Bonnie Parker wat in 1934 doodgeskiet is in 'n polisiehinderlaag in Louisiana. Dié twee rampokkers was baie gewild onder die Depressie-geteisterde inwoners van Texas en het met hulle dood heroïese status bereik. Hulle is weliswaar ver van heiliges…maar 'n skare mense het op die koeëldeurboorde Ford V8, waarin Barrow en Parker se liggame gelê het, toegesak. Daar is letterlik bloedrelieke gemuit van die polisietoneel – sommige verbygangers het glasstukke in die pad opgetel terwyl ander weer met 'n skêr (bebloede) haarlokke uit Parker se haardos geknip het. En dit bring ons by die begrip murderabilia. Dit is, soos mens kan aflei, versamelaars wat artefakte wat aan moordenaars en/of slagoffers behoort het, versamel – dit betrek ook voorwerpe wat gebruik is op misdaadtonele, byvoorbeeld wapens, klerasie, of selfs die kuns wat die moordenaars in die gevangenis gemaak het. Die sielkundige dryfvere agter dié donker en makabere versameldrang is kompleks, maar dui in kort daarop dat dit aan die versamelaar 'n gevoel van mag gee en dat die items op 'n primitiewe vlak 'trofeë' in die hande van die besitters word: Die jagter jag nou sélf die jagter deur eienaarskap van laasgenoemde se besittings te neem.
Memorabilia verloor waarde as dit skoongemaak word, byvoorbeeld die af- of uitwas van bloed. Dit moet outentiek, in takt bly; die rugbytrui van 'n rugbyheld wat opgeveil word, moet byvoorbeeld nie gewas word nie (die sweet moet daarin bly).
Treherne het opgemerk dat getekende kopieë as relieke gesien kan word. Relieke dra die spore van die lewe; dis om iets van die rou DNS van iemand te besit, of menslike weefsel, as jy wil, outentiek en onvervals. Getekende kopieë hou 'n bekoring vir boekliefhebbers in. Die outopen-tegniek, waar die skrywer se handtekening in drukkersink verskyn en onderworpe is aan reproduksie, beskik slegs oor kuriowaarde, niks meer nie. Wat is meer persoonlik as die skrywer se outograaf in regte ink, iets van sy identiteit, en wat is meer verteenwoordigend van 'n skrywer as sy skrif self? En 'n inskripsie gerig aan 'n bewonderende leser?
Wanneer 'n digter sterf
stroom huldeblyke in
oor die enorme verlies en bydrae
van óns stilgemaakte digterlike stem
staan die literêre lykbesorgers gereed
met oordrewe takserings
oor die kwadratuur van sy sirkel
is daar onbetaamlike vrae
oor die lewenstyl en selde
of hy 'n rondeel of distigon kon skryf
word hy stellig, indien onderteken
aangekoop en gou vergeet
tot 'n ander digter kort hierna vertrek
mag sy gedigte tog 'n ewige leser beërf
(Joan Hambidge. Uit: Lot se vrou, Human en Rousseau: 2012)
Pieterse, H.J. Alruin. Pretoria: HAUM-Literer, 1989.
Treherne, J. The strange history of Bonnie and Clyde. New York: Cooper Square Press, 2000.
Tags: Abraham Lincoln, Angus Buchan., bloedrelieke, Bonnie en Clyde, getekende kopieë, H.J. Pieterse, Joan Hambidge, relieke
Thursday, June 18th, 2020 | Binneblik, Nini Bennett.
3 Kommentare op "Nini Bennett. 'n Getekende kopie, asseblief"
June 19th, 2020 at 23:41
Jou keurige en kundige woorde het 'n hele ry wesens en hulle getekende boeke opgetower. Elkeen met 'n eie, soms duistere motief. Baie dankie vir die leesplesier.
June 21st, 2020 at 09:28
Dankie, Nini. Interessant!
Trienke Laurie :
June 22nd, 2020 at 13:40
Ek kan effe begryp as 'n mens 'n aandenking van 'n goeie persoon wil h^e- Die Kleed- van Christus-maar muderabilia- ek gril my dood en sal skoon nagm^erries kry! Interessante navorsing, dankie.